Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ Για την έγκριση του Πρωτοκόλλου (2001) τροποποίησης του παραρτήματος της συμφωνίας σχετικά με το εμπόριο αεροσκαφών πολιτικής αεροπορίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Τα μέρη της συμφωνίας για το εμπόριο αεροσκαφών πολιτικής αεροπορίας, μέσω των αντιπροσώπων τους, συμφώνησαν στη Γενεύη στις 6 Ιουνίου 2001 σχετικά με το Πρωτόκολλο (2001) τροποποίησης του παραρτήματος της συμφωνίας όσον αφορά το εμπόριο αεροσκαφών πολιτικής αεροπορίας ("Το Πρωτόκολλο"), ενσωματώνοντας στο παράρτημα της συμφωνίας τις τροποποιήσεις που εισήχθησαν στις εκδοχές του 1992, 1996 και 2002 του εναρμονισμένου συστήματος περιγραφής και κωδικοποίησης των εμπορευμάτων και επεκτείνοντας τον κατάλογο προϊόντων που καλύπτει η συμφωνία.

2. Το Πρωτόκολλο αφορά αποκλειστικά τελωνειακούς δασμούς και επιβαρύνσεις βάσει του άρθρου 2 της συμφωνίας. Εκτός από την απαιτούμενη εφαρμογή ατέλειας για τα προϊόντα που καλύπτει το πρωτόκολλο, τίποτε στο πρωτόκολλο της συμφωνίας, όπως τροποποιείται από την παρούσα πρόταση, δεν αλλάζει ή επηρεάζει τα δικαιώματα και τις υποχρεώσεις των μερών της συμφωνίας, όπως αυτά ισχύουν την ημέρα πριν τη θέση σε ισχύ του Πρωτοκόλλου, στο πλαίσιο των συμφωνιών του ΠΟΕ που αναφέρονται στο παράρτημα II της συμφωνίας του Marrakesh σχετικά με την ίδρυση του Παγκόσμιου Οργανισμού Εμπορίου.3. Η Επιτροπή υποβάλει συνεπώς στο Συμβούλιο πρόταση απόφασης για την έκγριση του Πρωτοκόλλου (2001).

2002/0055 (ACC)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ Για την έγκριση του Πρωτοκόλλου (2001) τροποποίησης του παραρτήματος της συμφωνίας σχετικά με το εμπόριο αεροσκαφών πολιτικής αεροπορίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 133 σε συνδυασμό με το άρθρο 300, παράγραφο 2, πρώτη πρόταση.

την πρόταση της Επιτροπής,

Εκτιμώντας τα ακόλουθα:

(1) Με την απόφαση αριθ. 80/271/ΕΟΚ [1] του Συμβουλίου εγκρίθηκε η σύναψη της συμφωνίας GATT για τα αεροσκάφη πολιτικής αεροπορίας ("Η συμφωνία").

[1] ΕΕ L 71, της 17.3.1980, σ. 1-2.

(2) Τα μέρη που υπέγραψαν τη συμφωνία, μέσω των αντιπροσώπων τους, συμφώνησαν στη Γενεύη στις 6 Ιουνίου 2001 σχετικά με το Πρωτόκολλο (2001) τροποποίησης του παραρτήματος της συμφωνίας για το εμπόριο αεροσκαφών πολιτικής αεροπορίας ("Το Πρωτόκολλο"), ενσωματώνοντας στο παράρτημα της συμφωνίας τις τροποποιήσεις που εισήχθησαν στις εκδοχές του 1992, 1996 και 2002 του εναρμονισμένου συστήματος περιγραφής και κωδικοποίησης των εμπορευμάτων και επεκτείνοντας τον κατάλογο των προϊόντων που καλύπτει η συμφωνία.

(3) Πρέπει συνεπώς να εγκριθεί το Πρωτόκολλο,

ΑΠΟΦΑΣΙΖΕΙ:

Άρθρο 1

Εγκρίνεται το Πρωτόκολλο (2001) τροποποίησης του παραρτήματος της συμφωνίας για το εμπόριο αεροσκαφών πολιτικής αεροπορίας. Το κείμενο του πρωτοκόλλου επισυνάπτεται στην παρούσα απόφαση.

Άρθρο 2

Ο Πρόεδρος του Συμβουλίου ορίζει το άτομο που θα εξουσιοδοτηθεί να υπογράψει το Πρωτόκολλο ώστε να διατυπωθεί η δέσμευση της Κοινότητας

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ ΠΡΩΤΟΚΟΛΛΟ (2001) ΤΡΟΠΟΠΟΙΗΣΗΣ ΤΟΥ ΠΑΡΑΡΤΗΜΑΤΟΣ ΤΗΣ ΣΥΜΦΩΝΙΑΣ ΣΧΕΤΙΚΑ ΜΕ ΤΟ ΕΜΠΟΡΙΟ ΑΕΡΟΣΚΑΦΩΝ ΠΟΛΙΤΙΚΗΣ ΑΕΡΟΠΟΡΙΑΣ

Τα μέρη που υπογράφουν τη συμφωνία για το εμπόριο αεροσκαφών πολιτικής αεροπορίας (εφεξής "η συμφωνία"):

μετά από διαπραγματεύσεις που πραγματοποίησαν με στόχο να ενσωματωθούν στο παράρτημα οι τροποποιήσεις που έγιναν στις εκδοχές του 1992, 1996 και 2002 του εναρμονισμένου συστήματος περιγραφής και κωδικοποίησης των εμπορευμάτων (εφεξής "το εναρμονισμένο σύστημα") καθώς και να επεκταθεί ο κατάλογος των προϊόντων που καλύπτει η συμφωνία,

συμφώνησαν, μέσω των αντιπροσώπων τους, τα ακόλουθα:

1. Το παράρτημα που επισυνάπτεται στο παρόν πρωτόκολλο θα αντικαταστήσει, όταν τεθεί σε ισχύ, σύμφωνα με την παράγραφο 3, το παράρτημα στη συμφωνία όπως προβλέπεται στο πρωτόκολλο (1986) τροποποίησης του παραρτήματος της συμφωνίας σχετικά με το εμπόριο αεροσκαφών πολιτικής αεροπορίας.

2. Για την αποδοχή του Πρωτοκόλλου τα μέρη της συμφωνίας έχουν προθεσμία να το υπογράψουν ή να το εγκρίνουν με άλλο τρόπο έως τις 31 Οκτωβρίου 2001, ή αργότερα, σε κάποια ημερομηνία που θα αποφασισθεί από την επιτροπή εμπορίου αεροσκαφών πολιτικής αεροπορίας [2].

[2] Στις 21 Νοεμβρίου 2001, η Επιτροπή αποφάσισε να παρατείνει την προθεσμία αποδοχής του Πρωτοκόλλου επ´αορίστω (TCA/7).

3. Το παρόν πρωτόκολλο θα τεθεί σε ισχύ για τα μέρη που θα το έχουν εγκρίνει την 1η Ιανουαρίου 2002. Όσον αφορά τα άλλα μέρη, θα τίθεται σε ισχύ την ημέρα που έπεται της έγκρισής του.

4. Το Πρωτόκολλο κατατίθεται στο Γενικό Διευθυντή του Παγκόσμιου Οργανισμού Εμπορίου, ο οποίος διαβιβάζει άμεσα σε κάθε μέρος και σε κάθε μέλος του ΠΟΕ κυρωμένο αντίγραφο και γνωστοποίηση της κάθε αποδοχής του Πρωτοκόλλου, σύμφωνα με την παράγραφο 2.

5. Το Πρωτόκολλο θα καταχωρείται σύμφωνα με τις διατάξεις του άρθρου 102 της χάρτας των Ηνωμένων Εθνών.

6. Το παρόν Πρωτόκολλο αφορά αποκλειστικά τελωνειακούς δασμούς και επιβαρύνσεις βάσει του άρθρου 2 της συμφωνίας. Εκτός από την απαιτούμενη εφαρμογή ατέλειας για τα προϊόντα που καλύπτει το πρωτόκολλο, τίποτε στο πρωτόκολλο της συμφωνίας, όπως τροποποιείται από την παρούσα πρόταση, δεν αλλάζει ή επηρεάζει τα δικαιώματα και τις υποχρεώσεις των μερών της συμφωνίας, όπως αυτά ισχύουν την ημέρα πριν τη θέση σε ισχύ του Πρωτοκόλλου, στο πλαίσιο των συμφωνιών του ΠΟΕ που αναφέρονται στο παράρτημα II της συμφωνίας του Marrakesh σχετικά με την ίδρυση του Παγκόσμιου Οργανισμού Εμπορίου.Έγινε στη Γενεύη, στις 6 Ιουνίου 2001, σε ένα αντίγραφο, στην Αγγλική, Γαλλική και Ισπανική γλώσσα και κάθε κείμενο είναι αυθεντικό.

ΠΑΡΑΡΤΗΜΑ ΚΑΛΥΨΗ ΠΡΟΪΟΝΤΩΝ

Η κάλυψη των προϊόντων ορίζεται στο άρθρο 1 της συμφωνίας για το εμπόριο αεροσκαφών πολιτικής αεροπορίας.

Οι υπογράφοντες συμφωνούν ότι τα προϊόντα που καλύπτει ο παρακάτω κατάλογος έχουν ταξινομηθεί ορθά στις κλάσεις και διακρίσεις του εναρμονισμένου συστήματος που παρατίθεται και ότι θα χαίρουν δασμολογικών ατελειών και απαλλαγών, σε περίπτωση που τα προϊόντα αυτά χρησιμοποιούνται σε αεροσκάφη πολιτικής αεροπορίας και σε συσκευές εδάφους που προορίζονται για εκπαίδευση στην πτήση και για μη στρατιωτικές χρήσεις [3] καθώς και όταν ενσωματώνονται για τον παραπάνω σκοπό, κατά την κατασκευή, επισκευή, συντήρηση, ανακαίνιση, αλλαγή ή μετατροπή τους.

[3] Για το σκοπό του άρθρου 1, σημείο 1 της παρούσας συμφωνίας ο όρος "προσομοιοτές πτήσης εδάφους" έχει την ίδια έννοια με τις συσκευές εδάφους για την εκπαίδευση στην πτήση, όπως προβλέπεται στον κωδικό 8805.29 του Εναρμονισμένου Συστήματος.

Στα προϊόντα αυτά δεν θα περιλαμβάνονται:

ημιτελειωμένα ή μη ολοκληρωμένα προϊόντα, εκτός εάν έχουν τα κύρια χαρακτηριστικά ενός άρτιου και ολοκληρωμένου μέρους, συστατικού, εξαρτήματος ή στοιχείου εξοπλισμού αεροσκάφους πολιτικής αεροπορίας ή συσκευής εδάφους για την εκπαίδευση στην πτήση*, (π.χ. είδη που φέρουν αριθμό τεμαχίου κατασκευαστή αεροσκαφών πολιτικής αεροπορίας),

υλικά κάθε μορφής (π.χ., φύλλα, λαμαρίνες, είδη καθορισμένης μορφής, ταινίες, ράβδοι, σωλήνες ή προϊόντα άλλων μορφών), εκτός εάν έχουν κοπεί σε κατάλληλες διαστάσεις ή μορφές και/ή έχουν διαμορφωθεί κατάλληλα για ενσωμάτωση σε αεροσκάφος πολιτικής αεροπορίας ή σε συσκευή εδάφους για εκπαίδευση στην πτήση* (π.χ. είδη που φέρουν αριθμό τεμαχίου κατασκευαστή αεροσκαφών πολιτικής αεροπορίας),

πρώτες ύλες και αναλώσιμα αγαθά.

Για το σκοπό του παρόντος παραρτήματος, η μνεία "Ex" περιελήφθη για να επισημανθεί ότι η περιγραφή των εμπορευμάτων που αριθμούνται δεν καλύπτει το σύνολο των προϊόντων των πλάσεων και διακρίσεων του Εναρμονισμένου Συστήματος που αναφέρονται παρακάτω.

>ΘΕΣΗ ΠIΝΑΚΑ>